14 personer er fraktet til legevakten med røykskader og nærmere 40 personer ble evakuert etter en brann i Tønsberg sentrum natt til onsdag.

– Da politi, brannvesen og ambulanse kom til stedet, var det veldig mye folk utenfor blokka, sier innsatsleder i politiet i Vestfold, Espen Solemdal til NRK.no.



Politi og brannvesen mottok litt over 03.30 natt til onsdag melding om brann i en bobil. Minutter senere ble det også meldt om brann i en nyere boligblokk på fire etasjer på Kaldnes Brygge.

Brannen i boligblokken hadde sitt utgangspunkt i en av boligblokkens heiser.

Tror brannene er påtent

Også beboere i naboblokken ble i første omgang evakuert. Politiet antar at brannene er påsatt, da det er flere hundre meter mellom brannstedene.

– Vi har mistanke om at de er påsatt, sier han.



Det ble også meldt om en tredje brann i en båt som lå i opplag i samme området som blokken og bobilen. Brannene er nå slukket.

SE VIDEO: Flere branner i Tønsberg Du trenger javascript for å se video. SE VIDEO: Flere branner i Tønsberg

Stor røykutvikling

På grunn av stor røykutvikling var flere personer forhindret fra å komme ut og ble reddet ned fra balkongene.

– Det opplevdes nok som ganske dramatisk for dem som måtte evakueres, sier Solemdal.



Store mannskapsstyrker fra nødetatene har vært på stedet i natt. Politiet har også iverksatt taktisk og teknisk etterforskning. Det er for tidlig å si noe om helsetilstanden til de som er blitt eksponert for røyk, men samtlige beboere skal nå være ute av bygningen.



De evakuerte er nå samlet på et hotell i Tønsberg.

Etterlyser vitner

Politiet ber vitner som har gjort observasjoner i natt, som kan ha interesse for etterforskningen om å melde seg.

Politiet fikk melding om brannene klokken 03.38 natt til onsdag.

– Situasjonen er uoversiktlig på stedet, opplyste operasjonsleder Per Arne Amundsen i Vestfold politidistrikt da.



Politiet opplyste klokken 04.45 at brannene var slukket og at brannvesenet var i ferd med å gå gjennom bygget.